Jakob Axel Nielsen (KF), 2009-12-11:
De nyeste tal fra Anti Doping Danmark fortæller, at ca. 13.000 danskere anvender muskelopbyggende stoffer, og at ca. 82.000 danskere på et eller anden tidspunkt i deres liv har brugt dem.
Oven i købet er der noget, der tyder på, at de her tal er stigende.
Derfor er vi også aktivt gået ind i kampen mod dopingmisbrug.
Som led i indsatsen skærpede vi så sent som her i foråret straffen for at udbrede brugen af dopingmidler, så nu bør der som altovervejende hovedregel idømmes frihedsstraf i alle sager om overdragelse af dopingmidler eller besiddelse af dopingmidler med henblik på videreoverdragelse, uanset hvilken mængde dopingmidler der i øvrigt måtte være tale om.
Lovændringen udmøntede sidste del af en handlingsplan for bekæmpelse af motionsdoping, som kulturministeren og jeg selv offentliggjorde i januar 2008.
Men er man allerede røget ud i misbrug, skal samfundet selvfølgelig også stå klar med relevant behandling, for der er ikke tvivl om, at det kan være forbundet med betydelige sundhedsrisici at have et misbrug af dopingmidler.
Dopingmisbrug kan også meget ofte have negative sociale konsekvenser, for i kølvandet på dopingmisbrug følger nemlig ofte også kriminalitet, vold og hærværk med store personlige og samfundsmæssige konsekvenser og omkostninger til følge.
Behandling af steroidmisbrug involverer selvsagt lægelig ekspertise fra flere forskellige specialeområder – specialer, som jo allerede i dag er til stede i det eksisterende sundhedsvæsen, både i det somatiske og det psykiatriske regi, og som på hvert deres felt er klædt på til at tage hånd om behandlingsbehovet.
Vi skal overordnet hele tiden holde os for øje, at behandlingen i disse år i stigende grad sker ud fra devisen: øvelse gør mester.
Det er altså efter regeringens opfattelse ikke vejen frem at etablere nye selvstændige behandlingssteder, hver gang der viser sig et behov for et nyt behandlingstilbud til en særligt udvalgt gruppe, også selv om etablering af helt nye behandlingssteder i form af særlige centre, som Socialistisk Folkeparti foreslår, i første omgang kan virke som en meget tillokkende løsning.
For går vi den vej, vil vi meget hurtigt få skabt et voldsomt atomiseret sundhedsvæsen, hvilket efter regeringens opfattelse – og jeg tror i øvrigt også efter SF's – ikke er i nogens interesse.
I stedet skal vi fortsat arbejde på at opretholde et rummeligt sundhedsvæsen, som også er i stand til at tage hånd om behandlingen af de skadevirkninger, som følger af eksempelvis et steroidmisbrug.
Derfor er det også kun meget fint, hvis lokale kræfter fortsætter arbejdet med at udvikle og målrette de eksisterende rådgivnings- og behandlingstilbud, som ligger inden for rammerne af det allerede eksisterende sundhedsvæsen.
Det vil vi i regeringen selvfølgelig se meget positivt på.
Regeringen mener nemlig ligesom forslagsstillerne, at vi har brug for at få opbygget mere viden på det her område, og derfor har vi støttet Anti Doping Danmarks oplysningskampagne for bekæmpelse af doping blandt motionister.
Det er forventningen, at projektet dels vil give et øget kendskab til misbrugsproblematikken blandt unge og hos de professionelle ressourcepersoner, der er tæt på de unge, dels vil øge misbrugernes mulighed for at få rådgivning og behandling.
Men for at blive endnu klogere på særlig behandlingsproblematikken og for at understøtte det lokale arbejde med at udvikle og målrette de eksisterende rådgivnings- og behandlingstilbud vil regeringen bede Sundhedsstyrelsen om at afdække de nuværende behandlingsmuligheder og vurdere, hvordan der kan sikres bedre sammenhæng i dem.
Vi kan forvente, at Sundhedsstyrelsen fremlægger sit arbejde i midten af næste år.
Regeringen afviser, som det nok må være fremgået, beslutningsforslaget, men vi ser frem til resultatet af Sundhedsstyrelsens arbejde, så vi på et godt fagligt grundlag kan sikre bedre sammenhæng i behandlingstilbuddene til steroidmisbrugere inden for rammerne af det eksisterende sundhedsvæsen.